**Motivációs levél**

Tisztelt Bizottság!

Jókai Mátyás vagyok a Magyar Testnevelési és Sporttudományi Egyetem tudományos segédmunkatársa, doktori fokozatszerzője.

Érettségi bizonyítványt a Fazekas Mihály Fővárosi Gyakorló Általános Iskola és Gimnáziumban szereztem, ezután tanulmányaimat a Semmelweis Egyetem Testnevelési és Sporttudományi karán folytattam testnevelő-edző szakon, majd a mesterképzést testnevelő tanár - gyógytestnevelő szakon végeztem a Testnevelési Egyetemen. A Phd képzést nappali tagozaton ösztöndíjasként Prof. Dr. Radák Zsolt egyetemi tanár mentorálása alatt folytattam a Molekuláris Edzésélettani Kutató Központban, mely során abszolutóriumot szereztem. Most a fokozatszerzési eljárásban veszek részt.

Egyetemi tanulmányaim alatt OTDK-t nyertem, Erasmus programban vettem részt, illetve a Phd képzés során vizsgált témám mellett UNKP ösztöndíjasként is végeztem kutatómunkát. Tanulmányaimmal párhuzamosan sporttal töltöttem szabadidőmet, melynek nagy részét másodosztályú kosárlabdázóként folytattam. Emellett a TFSE-ben és a MAFC Akadémián dolgoztam edzőként. Az egyetem Klebelsberg Kuno Szakkollégiumának tagja, majd később ügyvivője voltam.

A fokozatszerző és kutatómunkám mellett a Kozma István Magyar Birkózó Akadémián dolgozom sportdiagnosztika szakterületen.

Az aktív sporttól való visszavonulás sokszor szomorú, de vannak előnyei. Esetemben a felszabaduló szabadidőmet arra fordítom, hogy minél sokrétűbb tudásra tehessek szert, és hivatásomnak tekintem ennek továbbadását.

Azért szeretném a Doktorandusz Önkormányzat elnöki pozícióját betölteni, hogy a tapasztalatomat átadva megkönnyítsem az újonnan Phd képzésbe érkezők előmenetelét, illetve, hogy a képzésben már résztvevők további sikeres munkáját segítsem. Emellett célom, hogy a doktoranduszokat és doktorjelölteket a hallgatói státuszuknak megfelelően méltó módon és mint a jövő tudományos szakembereit nagy tisztelettel képviseljem a Testnevelési Egyetemen, illetve a Doktoranduszok Országos Szövetségében.

Fontosnak tartom, hogy az Egyetemünkön egy jól funkcionáló Doktorandusz Önkormányzatot működtessünk, mely határozottan, demokratikusan és az önkormányzatiság alapelveit szem előtt tartva tudja képviselni a hallgatók érdekeit.

Mint érdekvédelmi szervezet a DÖK-nek kötelessége jogsérelem esetén támogatni a hallgatókat, de véleményem szerint fontosabb egy olyan jól működő kommunikációs hálózat kialakítása oktatók, kutatók, hallgatók és más egyetemi munkatársak között, mely hivatott a kérdéses helyzetek kialakulását megelőzni és a közös tudományos munka hatékonyságát előrelendíteni.

A Testnevelési Egyetemen töltött több mint 10 év alatt megszerzett tudásomnak és a kialakított kapcsolataimnak köszönhetően biztos vagyok abban, hogy hatékonyan, jó hangulatban és progresszív szemlélettel tudjuk közösen megoldani a ránk váró feladatokat.

Bízok benne, hogy a levelemet pozitív elbírálásban részesítik.

Budapest, 2023.04.05.

Jókai Mátyás